
  Uvod
Tu stojim, drugače ne znam
Fjodor M. Dostojevski je leta 1862 pri štiridesetih prvič odpotoval v tujino. Zanjo je dotlej le slišal, a tja ga je, kot lahko beremo v Zimskih zapiskih o poletnih vtisih, vleklo od ranega otroštva, ko je v zimskih večerih z odprtimi usti in okamnel od groze in navdušenja poslušal, ko so starši pred spanjem brali napete romane, ob katerih se mu je ponoči bledlo, kot da bi bil vročičen.


»V tujino sem se končno odpravil pri svojih štiridesetih, in seveda sem si želel videti ne le čim več, ampak vse, nujno čisto vse, ne glede na časovno stisko.« V dveh mesecih in pol je – včasih celo večkrat – kliknil na Berlin, Dresden, Wiesbaden, Baden-Baden, Köln, Pariz, London, Luzern, Ženevo, Genovo, Firence, Milano, Benetke in Dunaj. »Tudi če si ničesar ne bom podrobno ogledal, bom pa vsaj vse videl, povsod bil; iz vsega, kar bom videl, pa se bo že ustvaril nekakšen celosten vtis, nekakšen splošen pregled. Vso 'deželo svetih čudes' bom uzrl naenkrat, s ptičje perspektive – kot bi z vrha gore zrl navzdol na obljubljeno deželo. Skratka, rodil se bo nekakšen nov, čudovit, močan vtis.«


Mi se danes, mnogo let kasneje, počutimo kot Dostojevski. Ne brez razloga – Dostojevski nas je izumil, ko je izumil naš FOMO, naš “Fear Of Missing Out”, naš strah, da ne bi česa zamudili. Ne, ničesar nočemo zamuditi. Nočemo, da gre kaj mimo nas – in brez nas. Hočemo biti tam – del Dogodka. Nočemo se narobe odločiti. Hočemo biti zraven. Nočemo ostati zadaj. Hočemo biti osredotočeni, stalno budni, ažurirani, posodobljeni, na tekočem, tekoči. Nočemo obžalovati. Videti hočemo vse, nujno čisto vse, ne glede na časovno stisko in socialni kontekst (s prijatelji se bomo videli drugič, fukali bomo jutri ipd.), biti hočemo povsod, iščemo nov čudovit, močan vtis, vso deželo svetih čudes hočemo uzreti naenkrat, s ptičje perspektive, z odprtimi usti, okamneli od groze in navdušenja.


Vsakič, ko pogledaš svoj telefon, na ekranu piše: tvoj strah, da ne bi česa zamudil, je upravičen! Vse je na voljo, vse je dostopno – kot še nikoli. Jasno, naloga novih digitalnih tehnologij in načinov distribucije, ki nas povezujejo in obenem osamljajo, je, da nas strašijo – da radikalizirajo in ekstremizirajo naš strah, da ne bi česa zamudili. Življenje v strahu, da ne bi česa zamudili, je divje, a utrudljivo. Napeto, a mučno. Utopično, a stresno. Od povsod namreč teče in curlja, se cedi in izliva. Preobilje vsega je očitno. Oči nas bolijo. Skrolamo. In svajpamo. Cone udobja ni več. Meša se nam, a gremo naprej – magari za ceno zdravja. Čutimo vrtoglavico nesmisla, a nič nas bolj ne osmišlja od nesmisla. Vsega je jebeno preveč. To vemo. Saj nismo idioti. Obenem tudi vemo, da “vsega” ne bomo mogli imeti. Še huje: nikoli ne moremo zanesljivo vedeti, če je dogodek, na katerem smo, res pravi – res tisti, ki ga ne bi smeli zamuditi, torej tisti, ki ga nismo hoteli zamuditi. Nase hočemo pogledati iz prihodnosti, ki pa je ni – obstaja le večni, permanentni sedanjik.


In tu je trik: to izmuzljivo, izgubljeno, zamujeno “vse” – celoto “svetih čudes”, ki vabijo, kličejo, mamijo – lahko pokrije, ujame in zaobjame le naš strah. Zato smo tudi prepričani, da imamo neodtujljivo pravico do tega strahu, ki nas ohranja budne. In žive. In tekoče. In okamnele od groze in navdušenja. Odprtih ust.


Marxovo znamenito vprašanje, ali je mogoč Ahil s smodnikom, se danes prevede v vprašanje: ali je mogoča ljubezen s pametnim telefonom? Je mogoča ljubezen v času pametnega telefona? Pomislite: zaljubite se – resno, noro, fatalno. Tudi oseba na drugi strani se zaljubi v vas – resno, noro, fatalno. Toda: v najinih telefonih ostanejo sledi vseh prejšnjih ljubezni, vseh prejšnjih romanc, vseh prejšnjih dejtanj in zapeljevanj. Distrakcije. Le klik te vedno loči od prejšnjih zvez, prejšnjih ljubimcev in ljubimk. Z vsemi si še vedno potencialno in virtualno v zvezi. Nikoli se zares ne ločiš. Nikoli se zares ne razideš. Nihče nikoli nikogar več ne zapusti. Nikoli ni konec. Sporočilo – SMS – lahko vedno pošlješ. Kar tako, na slepo, tjavdan, v slogu spletnega fishinga – ker si osamljen, pa poizkusiš srečo. Že en povsem spekulativen emodži vse spremeni. Pride s težo vzdihljaja, povabila, distrakcije. In vedno pride na pravi naslov. Nič te ne stane. Nič ne tvegaš. Ta, ki sporočilo dobi ali pa misli, da bi ga lahko dobil (lagal bi, če bi mislil drugače), lahko telefon utiša, tako da ta, s katerim je v zvezi, ne sliši sporočil (kot da ta ne ve, zakaj je utišal telefon). Nobeno ni nedolžno. Vsako je distrakcija. In telefon – pameten, a spet ne tako, da ljubimec ne bi videl skozenj – je poln distrakcij. Ljubosumje je končno bodisi upravičeno ali pa redundantno in totalno nesmiselno. Je ljubezen še mogoča v svetu, polnem distrakcij? Ne? Nehajte – ljubezen JE distrakcija. Ljubezen JE motnja. Ljubezen te sunkovito, krčevito, ognjevito zmoti. Dekoncentrira te in omamlja, jemlje ti čas in energijo, dela te kreativnega. Kot FOMO. Ljubezen je iz iste snovi kot FOMO. In Tinder ju idealno združi in povzame – v svajpanju. V strahu, da ne bi zamudili česa ljubezenskega. Ljubezen je končno našla sebi enakega.


FOMO je grozota, a obenem dokaz, da družba še obstaja. FOMO je adiktiven, a obenem nas spreminja v družbena bitja. FOMO nas navdaja z zavistjo, a obenem tudi s solidarnostjo. FOMO nas deprimira, a tudi motivira. FOMO nas paralizira, a tudi mobilizira. In angažira. FOMO nas frustrira, a tudi sproži. FOMO ni YOLO, “You Only Live Once”, živiš samo enkrat. FOMO je ravno nasprotno od YOLO – FOMO je namig, da lahko živiš večkrat. YOLO je vsaj takšno nasprotje od FOMO kot JOMO, “Joy Of Missing Out” – veselje, da nekaj zamudiš. JOMO, ki naj bi nas osvobodil digitalne ječe, spominja na to, kar je nekoč rekel Friedrich Engels: če bi se danes, v času industrijske revolucije, za eno leto preselili na samotni otok, ob vrnitvi ne bi mogli več funkcionirati – sveta ne bi prepoznali več. Vse bi nam bilo tuje. Kaj šele danes – v času digitalne in umetnointeligenčne revolucije.


In ta knjiga je moj FOMO, podaljšek in poganjek mojega strahu, da ne bi česa zamudil, zato ne zamudim podnebne groze in umetne inteligence, Slavoja Žižka in Botra, serij in Gileadov, Kate Middleton in Jennifer Coolidge, stand-up komedije in slavilcev ploščate Zemlje, libertarnih utopij in vojn prihodnosti, novih koncentracijskih taborišč in Johna le Carréja, Kennedyja in Marilyn Monroe, filmskih sanj o literaturi in literarnih sanj o filmu, Diega Maradone in slovenske košarkarske disrupcije, Olimpijade brez publike in novih diktatur.


Kot bi rekel Martin Luther: “Tu stojim. Drugače ne znam.”
Konec poletja
Kako smo začeli okušati podnebno grozo, ki jo na globalnem Jugu izkušajo že leta in desetletja
To je poletje našega nezadovoljstva. Kaj smo dobili namesto poletja, vidite in slišite in čutite: burne nevihte, strašna neurja, strahovite ujme, peklenske bliske in treske, grozovito grmenje, orkanske sunke vetra, kakršnih ne pomnimo, močne nalive, rekordne toče, hude ohladitve. Od koruze ni ostalo nič, klasi so prazni, vinogradi so uničeni, ladjam v koprski luki se trga, hiše so ostale brez streh, partizansko bolnico Franjo je odnesla povodenj. Če bomo hoteli poleti preživeti, bomo morali postati mojstri evakuacije. Ja, držati se bomo morali tega, kar v Mannovi Vročini neprestano ponavlja Robert De Niro: »Ne naveži se na nič, česar nisi voljan zapustiti v tridesetih sekundah, če za petami začutiš nevarnost.« V trenutku – no, v tridesetih sekundah – bomo morali zbežati in vse zapustiti, s telefonom vred. Kdor bo hotel v zadnjem trenutku zgrabiti telefon (kot oni očka v Östlundovi Višji sili), bo umrl. Odnesel ga bo bodisi ogenj, neurje ali povodenj. Kako bo šele čez tri leta?


Kje je poletje? Kam je izginilo? Kdo ga je uničil? Kdo ga je razdejal? Kdo ga je ukradel?


Nič, poletje gre očitno po poti banan. Saj veste, kaj pravijo: nove generacije ne vedo več, kakšen je pravi okus banan! Ali pa: nove generacije ne vedo več, kaj so to banane! Tako bodo kmalu rekli za poletje: nove generacije ne vedo več, kaj je to poletje!


Poleti si ne moremo več obetati poletja. Kar je tako, kot bi rekli, da se nam obeta prihodnost, v kateri ne bo več mogoče živeti. V resnici je to tako, kot bi rekli, da smo začeli dobivati občutek, da živimo na robu, in okušati podnebni kaos, da ne rečem podnebno grozo, ki jo ljudje na globalnem Jugu izkušajo že leta in desetletja. Zahod – globalni Sever – se razglaša za veliko in glavno žrtev podnebnih sprememb, pa čeravno je bil prva in za zdaj večja žrtev globalni Jug in čeravno je podnebje bolj spremenil Sever kot Jug.


Nekje na začetku osemdesetih let prejšnjega stoletja smo po neki nevihti vsi zdrveli v Hotedršico, vas pri Logatcu: Hotedršico je udaril tornado, so rekli. To morate videti! In res, videli smo nekaj scela in povsem nenavadnega: dobesedno z neba je padel tornado, švistnil skozi vas in za sabo pustil dolgo, nekaj deset metrov široko sled – odnesel je strehe, in to gladko in kompletno, z vsemi tramovi vred, gozd pa je po tej širini, nekaj deset metrov, porezal in poraziral. Gozd je izgledal tako, kot da bi vanj – globoko vanj – z nadzvočno hitrostjo penetriral kak NLP. Stavim, da je tedanje društvo za opazovanje in proučevanje neznanih letečih predmetov sumilo, da je to povzročil kak NLP, navsezadnje, vse skupaj je bilo videti blazno estetsko, kot prava umetnina, tako rekoč land art. Toda ne, šlo je za naravni pojav: nekaj ekstremnega, a unikatnega. Čudežnega. Tornado – ali »tornado«, če hočete – je štrlel ven. Česa takšnega niso pomnili. Zdaj je to nekaj vsakdanjega. Nova normalnost. Kot da se je Slovenija nenadoma preselila v Indijo – in kot da je ravno sredi monsunske dobe.


To, kar se je pred štiridesetimi leti zgodilo Hotedršici, imamo zdaj vsak dan, le da ne izgleda kot umetnina, temveč kot uvod v konec sveta, kot ga poznamo. Bodo partizansko bolnico Franjo obnovili? Je to sploh smiselno – saj jo bo vsako leto odneslo. Jo bo še mogoče zavarovati? Bo ostala del evropske dediščine? Se bo Evropa še začenjala tam? Katera zavarovalnica bo še zavarovala hiše, ki jim odnaša strehe – in če jih bo že ravno zavarovala, kdo si bo plačilo tega zavarovanja sploh lahko privoščil? Življenje v dobi podnebnega kaosa se bo podražilo – si ga bomo še lahko privoščili?


Poletja je konec – in mi se počutimo čudovito. A to, da je konec poletja, kot ga poznamo, pomeni, da je konec sveta, kot ga poznamo, in konec podnebja, kot ga poznamo, konec biogeokemičnih ciklov, kot jih poznamo, in konec privilegiranega življenja v podnebju, kot ga poznamo. Ta konec sveta ni produkt verske prerokbe ali milenijske napovedi. Niso ga napovedali Maji (ki so z 21. decembrom 2012 zgrešili), še manj pastorji, ki stalno napovedujejo biblično apokalipso (»End Times«), ali vsi tisti, ki so leta 1999 napovedovali apokaliptičnega »milenijskega hrošča«, temveč klimatologi – znanstveni podatki. In glede na to, da je kapitalizem mlel naprej, kot da jutri ne obstaja, možnosti, da zgrešijo ali se zmotijo, praktično ni bilo. Čas je, da objamemo podnebno tesnobo – in severnega medveda.


Dogaja pa se ravno nasprotno: vsi so jezni in besni, ker meteorologi ne zadenejo več vremena, ampak vse pogosteje zgrešijo (kot BBC-jev vremenar Michael Fish, ki je oktobra 1987 publiki rekel, naj je ne skrbijo močni vetrovi, ti pa so potem – naslednji dan – mutirali v največji vihar v zadnjih 300 letih). Nehajte: klimatologi in klimatologinje so to vreme napovedali že pred leti! Že davno! In ne, niso zgrešili! Niti malo! Povsem so zadeli! Res totalno, kompletno! Napovedali so, da bodo poletja – pri tem tempu izpustov toplogrednih plinov, pri tej stopnji podnebne ignorance, pri tem ritmu pasivnosti in zanikanja (v slogu ameriških pastorjev, ki trdijo, da podnebne spremembe ne obstajajo, da so le izmišljotina liberalnih medijev, ker si je Bog Zemljo itak zamislil kot »pogrešljiv planet«), pri tem obsegu zanašanja na nafto, plin, premog in druga fosilna goriva – kmalu izgledala kot naravne katastrofe. In zdaj izgledajo natanko tako: kot naravne katastrofe. Brez alternative.


Grenlandiji in Antarktiki odnaša ledenike, nam odnaša strehe. Konec sveta ni stvar prihodnosti, marveč prihodnost, v kateri že živimo.


Medvladni odbor za podnebne spremembe je svaril, da smo tik pred katastrofo, da moramo temperaturo in izpuste ustaviti, da drvimo proti kritični točki, da strašnih posledic podnebnih sprememb ne bomo več mogli zadrževati, še manj krotiti, da nas čakajo neobvladljivi viharji in neurja, vročinski valovi, srhljive poplave, grozoviti požari in ekstremni dogodki, kakršnih ne pomnimo, da bo podnebje razneslo, toda vsi so sikali, da klimatologinje in klimatologi le nakladajo in strašijo, da pretiravajo in lažejo: hej, če bi bilo vse to, kar pravijo, čisto zares res, potem bi nas že pobralo! Oceani bi nas zalili in preplavili! Sonce bi nas scvrlo! Pa še vedno stojimo – ni nas pobralo, oceani nas niso zalili, še manj preplavili, sonce nas ni scvrlo! A ni Al Gore rekel, da bomo vsi umrli? A nas niso strašili z ozonsko luknjo? Kje je zdaj? Neprestano nam težijo s svojimi podnebnimi poročili, pa se nič ne zgodi!


Mar res? Imate res občutek, da se nič ne dogaja? Imate res občutek, da nas ne pobira? Poglejte skozi okno. Oja, dogaja se. In oja, pobira nas! In to poleti! Poletja postajajo vizije konca sveta. Slike apokalipse. Tisti, ki računajo, da nas bodo pred popolnim impaktom podnebnih sprememb v zadnjem trenutku rešili geoinženiring, obnovljiva energija, zeleni preboj, vegetarijanski preboj (»Če bi bile krave država, bi ta po količini izpustov toplogrednih plinov zaostajala le za Kitajsko in Ameriko,« pravi Jonathan Safran Foer v knjigi Mi smo vreme: reševanje planeta se začne pri zajtrku) in harmagedonski Bruce Willis (»Zdaj pa moram iti, srček«), spominjajo na one, ki so v petdesetih letih prejšnjega stoletja računali, da bi lahko Ameriko pred hurikani rešili z dobro odmerjenimi detonacijami atomske bombe. Mar nimate občutka, da živite v tistem tako zanikanem vzporednem svetu – v coni podnebnega somraka, ki so jo napovedovali klimatologi in klimatologinje?


Klimatologi in klimatologinje so torej že pred leti briljantno in precizno napovedali letošnje poletno vreme. A ker so letošnje poletno vreme tako briljantno in precizno napovedali, se je nemara dobro spomniti, kaj vse so še napovedali. Tole: da bodo vročina, suše in pomanjkanje vode vodili do pomanjkanja hrane, podhranjenosti in lakote, da bodo bitke za vodo, hrano, energetske vire in rudnine vodile v vojne, da bodo podnebne spremembe – multiplikatorke nevarnosti – povzročile največje migracije v zgodovini. Dobro vemo, kako je vlogo modela podnebne prihodnosti odigrala Sirija, kjer je strašna suša – najhujša v zadnjih 900 letih – uničila način življenja (pomanjkanje vode, dražja hrana, množična selitev v mesta ipd.), ustvarila socialni kaos, destabilizirala družbo, odprla vrata pekla in sprožila nemire, ki so se v spregi z drugimi dejavniki končali z vojno in množičnimi migracijami. In dobro vemo, kako panično in histerično se Zahod – ali globalni Sever, »zvezdnovojna civilizacija s kamenodobnimi čustvi, srednjeveškimi institucijami in božansko tehnologijo« (kot bi rekel biolog Edward O. Wilson, avtor knjige Družbeno osvajanje Zemlje) – odziva na migracije in migrante, kako zelo se jih boji, kako te strahove in te fobije in te predsodke hitro zlorabi skrajna desnica in kako vse to potem polarizira, ekstremizira, militarizira in celo fašizira družbo.


Vremenska napoved je torej slaba. Zelo slaba.


In ne bo se izboljšala. Au contraire: še slabšala se bo. Posebej za Slovenijo, če smo že ravno pri tem. Gotovo se spomnite, kakšna panika je zgrabila Slovenijo, ko se je leta 2015 vanjo zlila »reka beguncev« – množica ljudi, ki so bežali iz sirskega, afganistanskega, iraškega, libijskega, somalskega, malijskega, eritrejskega pekla. In gotovo se spomnite, kakšno paniko povzročajo migranti, ki prečkajo Slovenijo. Ne, ne ostanejo tu, v Sloveniji – le mimo gredo. Nihče noče ostati. Vsi gredo naprej. Drugam. In ne, tudi leta 2015 vsi tisti begunci niso ostali tu, v Sloveniji – le mimo so šli. Nihče ni hotel ostati. Vsi so šli naprej. Drugam. Toda računalniški modeli kažejo, da bodo migranti z globalnega Juga v bližnji prihodnosti k nam množično prihajali – in tudi ostajali. Ne bodo šli le mimo. Ne bodo šli naprej.


Naj vam pojasnim. Računalniški modeli kažejo, da bodo nekateri deli sveta – tropski in obalni kraji ipd. – zaradi strašnih posledic podnebnih sprememb postali tako ekstremni (pod 42. vzporednikom bodo divjali vročinski valovi, požari in suše), da prilagoditev ne bo več mogoča. Če bodo hoteli ljudje preživeti, se bodo morali preseliti. Iskali bodo znosnejše, hladnejše, varnejše okolje. Iskali bodo nov dom. Množično. Migrantska »kriza«, ki je tako prestrašila Zahod, ne bo nič v primerjavi s podnebno migracijo. Možnosti sta le dve, pravi Gaia Vince (Time): da boste med tistimi, ki bodo migrirali, ali pa med onimi, ki bodo migrante sprejemali. Območja »severno od 45. vzporednika, ki teče skozi Michigan v Severni Ameriki, Francijo, Hrvaško, Mongolijo in Sinkiang na Kitajskem, bodo cvetoča nebesa 21. stoletja«. Ti kraji bodo nove Kalifornije, nove Floride, novi Havaji. Mnogi bodo resda hoteli še bolj na sever, na Aljasko, Grenlandijo, Arktiko, Škotsko in Islandijo, v Kanado, Rusijo in Skandinavijo – te dežele bodo s podnebnimi spremembami, z globalnim segrevanjem, profitirale (Švedski se je zaradi globalnega segrevanja BDP zvišal za 25 odstotkov, kaže raziskava Stanfordove univerze), saj bodo nenadoma imele veliko sonca in obdelovalne površine, tako da se bodo prelevile v žitnice. Toda mnogi bodo migrirali v Alpe, pravi Gaia Vince. »Ameriška Boulder in Denver, ki ležita več kot 1600 metrov nad morjem, že privabljata migrante, Ljubljana v Sloveniji pa je še ena alpska lokacija z bogatim podzemnim vodonosnim sistemom in bujno agrikulturo.« Slovenija, ki leži nad magičnim 45. vzporednikom, bo nova Kalifornija – dežela, v kateri bodo migranti ostali. Destinacija.


Ergo: klimatološki modeli Sloveniji napovedujejo množične migracije. In tako kot je Slovenija zdajle nepripravljena na divjanje posledic podnebnih sprememb, je nepripravljena tudi na množične migracije. To vemo. Ob nenadnem množičnem prihodu migrantov bi se začele skrajno obnašati tudi stranke, ki sicer niso skrajne. Migranti so druga kultura, bi hitro oznanili. Ne sodijo k nam! Vprašanje je le, ali se bo slovenski politični, socialni in mentalni ustroj v prihodnjih desetletjih tako spremenil, da Slovenije ne čaka fašizem. In glede na to, da so nam klimatologi in klimatologinje že pred davnimi leti napovedali ekstremno poletje, že kar antipoletje, nas ne bi smelo presenetiti, če bi zadeli tudi z napovedjo fašističnega poletja. Ob nenadnem množičnem prihodu migrantov bi se ekstremizirali tudi Slovenci, ki sicer niso ekstremni – podnebne spremembe bi jih spremenile. Iz njih bi potegnile vse najslabše.


V podnebne spremembe je šlo toliko ekonomskega fašizma, da nas ne bi smelo presenetiti, če bi na koncu tudi ven padel fašizem.


Kaj to pomeni, je na dlani: če se hočeš dobro pripraviti na podnebne spremembe, se moraš tudi dobro socialno, politično, kulturno in mentalno pripraviti na sprejem tujcev, migrantov, beguncev. Le če se dobro socialno, politično, kulturno in mentalno pripraviš na sprejem tujcev, migrantov, beguncev, lahko preprečiš ekstremizacijo, militarizacijo in fašizacijo družbe.


Klimatologi lahko napovejo fašizem – v nasprotju z ekonomisti, ki velike finančne krize niso napovedali. Videli so, kaj se dogaja, a so živeli v zanikanju. Podnebne spremembe so zdaj tako očitne in tako boleče, da jih ni več mogoče zanikati, pa vendar globalna ekonomika počne natanko to – utaplja se v zanikanju: odgovor na podnebne spremembe bi moral biti »manj kapitalizma« (manj obsedenosti z gospodarsko rastjo ipd.), a kot vidimo, je odgovor ravno nasproten – »več kapitalizma«. Dogaja se to, kar se je dogajalo v času velike finančne krize, ki je opustošila in iztirila svet – neoliberalnih politik, ki so samodejno povzročile finančni kolaps in socialno opustošenje, niso vrgli v smeti, ampak so po začetni kritiki (zaprli bomo vse davčne oaze!) in samokritiki (uvajamo etični kapitalizem!) povsem mirno pustili, da je preživel. Intakten! Še huje, pustili so, da se je še okrepil. Da je še bolj zblaznel. Da se je še bolj odtrgal od družbe. Vemo, kaj se dogaja (konec poletja, konec sveta), a kapital kljub temu sprošča več toplogrednih plinov kot kadarkoli v zgodovini. Neoliberalizem je sistem/ ureditev/režim, ki ne misli na družbo ali skupno dobro – skupno dobro je le motnja, le nebodigatreba, le nekaj, kar še ni privatizirano in kar je treba nujno čim prej privatizirati.


Neoliberalizem zato ni naravnan dolgoročno, temveč izrazito kratkoročno, nevzdržno in destruktivno – misli le na kratkoročne dobičke, takojšnjo gratifikacijo delničarjev in vlagateljev, četrtletni »napredek« kapitala. Družba zanj ne obstaja. Le kako bi obstajala, če pa jo neoliberalizem nenehno razlašča, ropa, pustoši, siromaši in trga. Covid je bil tako poguben prav zato, ker neoliberalizirani, asocialni, tržno naravnani zdravstveni sistem ljudi ni mogel zaščititi. Neoliberalizem, nasprotje vzdržnosti, stabilnosti in varnosti, je zato katastrofa za podnebje – stroj za spreminjanje in uničevanje podnebja. Vsakič, ko neoliberalne politike pustijo pri življenju, v smeti vržejo podnebje in ljudi. Kapitalizem, stroj za ustvarjanje in perpetuiranje kriz (trenutno nas muči z inflacijo in draginjo), ne more živeti brez kanibalizma, genocida in ekocida.


Neoliberalizem je na oblasti že več kot štirideset let. In podnebje je najkoreniteje nazadovalo prav v tem času – pod neoliberalizmom. V tem času, pod neoliberalizmom, pa se je zgodilo še nekaj strašnega in tektonskega – ekonomska neenakost se je rekordno povečala. Kar seveda pomeni, da podnebna kriza prihaja v paketu s hudo ekonomsko neenakostjo, politično polarizacijo in socialnimi nemiri. To pa je vnetljiva, ubijalska, zares morilska, eksplozivna kombinacija (dodajte še geopolitični kaos, rusko-ukrajinsko vojno ter strah pred jedrsko apokalipso in »covidskimi« pandemijami), še toliko bolj, ker se zdaj, ko podnebne spremembe kažejo svoje apokaliptične čekane, dogaja natanko to, kar se je zgodilo v času velike finančne krize – namesto »manj neoliberalizma« povsem očitno dobivamo »več neoliberalizma«.


Za začetek, podnebne spremembe so grožnja, ki je prihajala počasi – ne tako kot v filmih, kjer konec sveta pride na hitro in sunkovito (meteor, konec vrtenja Zemlje ipd.). In ker je prihajala počasi, se z opuščanjem in črtanjem neoliberalizma in neoliberalnih politik ni nič mudilo. Češ: saj ni tako hudo! Lahko še na hitro poberemo, kar se da! Zdaj, ko so podnebne spremembe končno zgrabile in ugriznile (konec poletja, konec sveta), pa so vsi presenečeni, da se je to zgodilo tako na hitro in da celo prehiteva najbolj pesimistične projekcije in da se vse skupaj kar na lepem dogaja tako divje in tako drastično, s pandemijami, množičnim biotskim izumiranjem in povsem spremenjenimi krajinami vred, in da smo se nenadoma znašli sredi podnebne groze ( ja, podnebne spremembe so tako očitne in tako boleče, da jih ni več mogoče zanikati) in da se ne borimo več za to, da bi globalno segrevanje ohranili pod dvema stopinjama Celzija, temveč za to, da ne bi preseglo treh ali štirih stopinj (to ne bi bil le konec podnebja, kot ga poznamo), toda ob vsem tem nihče ne pomišlja, da bi bilo neoliberalizem dobro čim prej črtati. Ne, dogaja se ravno nasprotno: ker neoliberalizem nobene krize ne vrže proč, tudi podnebna kriza postaja izgovor za neoliberalno plenjenje, nove kolonialne pohode, radikalizacijo izkoriščanja, razlaščanja in dominacije, poglabljanje ekonomske neenakosti in militarizacijo kapitalizma ( juriš na Antarktiko, kjer se bo sprostila obdelovalna zemlja, in Arktiko, ki ne bo le prehodna, temveč tudi nahajališče rudnin!). Podnebna kriza ni le izgovor za »več kapitalizma«, temveč tudi labodji spev »slabih plati« kapitalizma, ki sam kapitalizem poganjajo in ki so stalile podnebje, kar seveda pomeni, da bo krizna mobilizacija »slabih plati« kapitalizma – obsedenost z rastjo, produktivnostjo, kratkoročnimi dobički, privatizacijo, ekonomskim nasiljem, pohlepom, prekarizacijo, socialnim varčevanjem ter travmatičnim izkoriščanjem vsega in vsakogar – same podnebne spremembe še dodatno pospešila, radikalizirala in ekstremizirala, družbo pa – zaradi razklanosti, degradiranosti, razlaščenosti ipd. – pripeljala na rob fašizma.


Vlade in institucije, ki bi morale ljudem zagotoviti varno življenje, si še naprej domišljajo dvoje: prvič, da lahko z minimalizmom svojih »zavez « konkurirajo enormnosti nepovratnega procesa podnebnih sprememb (podnebne spremembe niso le metafora); in drugič, da bo šla podnebna kriza mimo kot covid, teroristični napad, cunami ali kakšna druga regionalna naravna katastrofa. Za hip si predstavljajte drugo svetovno vojno: nacisti v Evropi množično pobijajo Jude, holokavst je v polnem pogonu, Amerika pa o tem ničesar ne ve. Potem pa Jan Karski, član poljskega odporniškega gibanja, prebegne v Ameriko in voditeljem judovske skupnosti razkrije, kaj se dogaja v Evropi. Jude množično pobijajo! Holokavst je v polnem teku! Judje doživljajo konec sveta! Toda nihče mu ne verjame. Zato ničesar ne ukrenejo. Nekaj takega se je dogajalo zadnja desetletja: klimatologi so prihajali in pripovedovali, kaj se dogaja na drugi strani (Podnebne spremembe so neizbežne! Na globalnem Jugu so že v polnem pogonu! Ponekod že doživljajo konec sveta!), a jim ni nihče verjel.


Če podnebni aktivisti zares verjamejo, da podnebne spremembe ogrožajo človeštvo in da gre res za vprašanje življenja in smrti, zakaj potem ne razstrelijo naftovodov, se v kontroverzni knjigi Kako razstreliti naftovod sprašuje Andreas Malm, švedski podnebni aktivist in »ekološki leninist«, ki obenem namigne, da se to morda »ne zgodi zato, ker se celo ljudje, ki se podnebnih sprememb najmočneje zavedajo, v nekem smislu ne morejo pripraviti, da bi zares verjeli vanje«.


Kako odpraviti podnebne spremembe, bi morali vprašati tiste, ki zares verjamejo vanje – to pa so staroselska ljudstva, ki zaradi kolonialnega plenjenja in zatiranja na globalnem Jugu že desetletja in stoletja vsak dan doživljajo konec sveta. To, kar imamo mi, na globalnem Severu, za podnebni kolaps, je za globalni Jug vsakdanja realnost. Naše udobje je njihovo neudobje. Naša varnost je njihov konec poletja. Kontinuiteto kapitalizma, ki je uničeval podnebje, je namreč subvencioniralo prav uničevanje njihovega sveta.


Kolektiv, imenovan The Gesturing Towards Decolonial Futures (Ukrepanje za dekolonizirano prihodnost), je leta 2020 v Pripravah na konec sveta, kot ga poznamo, nekakem manifestu, opozoril, da kolaps sedanje ureditve za številna staroselska ljudstva ni nujno slaba novica. Prav res: nevzdržno, deregulirano nasilje kapitalizma, ki je spremenil in uničil podnebje, je natanko nasilje, s katerim je Zahod spreminjal in uničeval kolonije na globalnem Jugu. Nasilje, s katerim je kapitalizem zlorabil podnebje, je nasilje, s katerim je zlorabil globalni Jug.


Staroselsko sporočilo je na dlani: če hočete demontirati podnebne spremembe, demontirajte kapitalizem. Če hočete ustaviti podnebne spremembe, ustavite kapitalizem. Ne morete več imeti obojega – kapitalizma in podnebja. Če hočete imeti podnebje, se morate ločiti od nasilja, ki ga je spremenilo in uničilo.


A to je nekaj, kar je tabu. Tako kot so prej zanikali, da obstajajo podnebne spremembe, zdaj zanikajo, da lahko podnebje rešiš le tako, da se znebiš kapitalizma. Tega noče nihče izreči. Kot da lahko podnebje reši sistem, ki ga je pohabil in uničil.


Antropologa Cymene Howe in Dominic Boyer sta se leta 2019 slavnostno poslovila od Okjökulla, prvega islandskega ledenika, ki ga je odnesla podnebna kriza, ob tej priložnosti pa sta namestila tudi spominsko ploščo, alias Pismo prihodnosti, ki gre takole: »To znamenje je priznanje, da vemo, kaj se dogaja in kaj je treba storiti. Le vi veste, ali smo to storili.«
Dr. Strangelove 2.0
Kaj, če nas umetna inteligenca ne bo pobila – in kaj, če se je najhujše že zgodilo
Časopisne naslove poznate: »Skoraj polovica Slovencev sploh ne bere.« »Celo izobraženi Slovenci berejo vse manj.« »Po obsegu domačih knjižnic smo na repu razvitih držav.« »Na Slovenca letno pet parov čevljev, a le dve knjigi.« »Postajamo družba, ki ne bere knjig.« In potem vedno navržejo še kake statistike, ki to grozljivko potrdijo. Statistike pa so res grozljive – ker branje tvitov ne šteje za branje.


Takšne statistike imajo povsod po svetu – povsod berejo vse manj. Problem je globalen.


Toda pred nami je rešitev – rodila se je ultimativna bralka, bralka bralk, največja in najstrastnejša bralka v zgodovini sveta, bralka, ki knjige res žre in požira. Nikoli se jih ne naveliča.


Ta čudežna bralka je kakopak umetna inteligenca. Recite ji ChatGPT, Bard, Bing, Claude, Midjourney, Pi, Dall-E ali LlaMA. Knjige dobesedno golta, sesa, po njih hlasta. Na hitro jih prebere na tisoče, stotisoče. LlaMA jih je požrla 170.000. Prebere lahko celotne knjižnice. Pa je nagnjena na desno.


Kot gre glas, je filozof Mladen Dolar nekoč – na nekem svojem predavanju – rekel, da je bil nemški filozof Hegel zadnji, ki je še lahko prebral vse knjige. Potem je prišla revolucija: tiskanje je prešlo v masovno fazo. Nihče ni mogel več prebrati vseh knjig.


Toda UI je Hegel na steroidih – prebere lahko vse knjige.


Zato je zelo, zelo načitana – in zelo, zelo, zelo razgledana.


A dobro vemo, kako je: načitani in razgledani ljudje vedno veljajo za čudne, čudaške, problematične, sumljive, nepredvidljive, prekucniške, disidentske, razdiralne, prevratniške, nevarne. Tako je od nekdaj.


Ljudje se jih bojijo. Bežijo pred njimi. Gledajo jih z nezaupanjem. Navdajajo jih z nelagodjem, če ne kar grozo.


UI je doletela ta usoda – stigma načitanosti in razgledanosti. Ljudje se je bojijo. Gledajo jo z nezaupanjem. Navdaja jih z nelagodjem – in grozo. Velja za nevarno, celo pogubno. UI nas lahko uniči, če je ne ustavimo, svarijo. Celo tisti, ki so jo ustvarili – Sam Altman, Steve Wozniak, Timnit Gebru, Mustafa Suleyman, Geoffrey Hinton. Slednji, »boter UI«, zahteva polletni moratorij. Pavzo. Paul Christiano, ki je delal za podjetje Open AI, pravi: »Če nas bo –Bog ne daj – skušala ubiti, nas bo res ubila!« Številni podjetniki in znanstveniki so letos celo spisali peticijo, ki terja pavzo. Moratorij.


Najpogosteje slišimo tole: če bi UI dobila kode za aktiviranje jedrskega orožja, potem bi lahko sprožila jedrsko apokalipso in uničila svet. Konec. Človeštvo bi v trenutku izumrlo. Jedrskega orožja je itak toliko, da bi lahko svet z njim uničili stokrat – ali pa sto takšnih svetov. Ne, imeli ne bi nobene možnosti.


Samo da teh fatalnih kod ne dobi UI!


Čakajte: ali ni kod za aktiviranje jedrskega orožja dobil Donald Trump, ko je postal ameriški predsednik? Mar niso tudi zanj rekli, da je dr. Strangelove in da bo – v slogu genocidnega Skyneta iz Terminatorjev – povzročil III. svetovno vojno in jedrsko apokalipso? Če se bo približal rdečemu gumbu, bo z nami konec, so rekli.


A še vedno smo tu.


In zdaj se vprašajte: je lahko UI hujša in bolj nora od Trumpa?


UI izgleda kot dr. Strangelove 2.0. Ameriški predsednik Merkin Muffley je v Kubrickovi satiri Dr. Strangelove (1964) panično vzkliknil: »Nočem, da me zgodovina pomni kot največjega množičnega morilca po Adolfu Hitlerju!« UI naj bi zasenčila oba, predsednika Muffleyja in Hitlerja – in postala največja množična morilka vseh časov. Vsaj tako napovedujejo in špekulirajo apokaliptični scenariji.


A tu je treba odločno reči: če res verjamete, da bi UI lahko dobila kode za aktiviranje jedrskega orožja, sprožila jedrsko apokalipso in uničila svet, če torej res verjamete, da lahko UI povzroči naše kolektivno izumrtje, potem uničite in odpravite ves jedrski arzenal. Ni jedrskega orožja, ni skušnjav UI.


Rešitev je na dlani.


Kar me spomni na sci-fi roman Kolos, alias Colossus, ki je izšel leta 1966 – štiri leta po srhljivi kubanski raketni krizi, v času hladne vojne in strašnega strahu pred jedrsko apokalipso oziroma vzajemnim zajamčenim uničenjem (MAD). Američani izdelajo Kolos, hladni, racionalni superračunalnik, in mu prepustijo nadzor nad svojim jedrskim orožjem, toda Kolos kmalu ugotovi, da ima nekaj takega tudi Sovjetska zveza. Njen superračunalnik s kodami za aktiviranje jedrskega orožja se imenuje Varuh.


Jasno, Kolos in Varuh se hitro povežeta, njuna komunikacija, njuna izmenjava podatkov pa je prehitra za človeštvo. Ker ju skušajo na silo ločiti, iz maščevanja izstrelita jedrski raketi (eno proti Sovjetski zvezi, eno proti Ameriki) in ju na prošnje človeštva sestrelita šele, ko ju ponovno povežejo.


Stvaritelja obeh superračunalnikov ugotovita, da lahko superračunalnik, to srhljivo umetno inteligenco, ustavijo le tako, da demontirajo in onesposobijo jedrski arzenal. Tega se potem tudi zares lotijo. A prepočasi.


Umetna inteligenca medtem prevzame oblast nad človeštvom, zahteva izdelavo še večjega, še močnejšega superračunalnika, začne uničevati svet, svojemu stvaritelju pa sikne, da jo bodo ljudje nekoč še spoštovali in ljubili.


Stvaritelj odvrne: Nikoli!


Nikoli s klicajem.


Zadnja beseda v romanu je kakopak nikoli z vprašajem.


»Nikoli?«


In zdaj smo tu – pri tem nikoli z vprašajem, saj se zdi, kot da se naše življenje ravna po fikciji.


Prvič, stvaritelji UI nas svarijo pred UI – pred svojo lastno stvaritvijo. Pravijo, da je stvor, celo nestvor. Govori angleško – kot HAL. Ali Kolos.


Drugič, slišimo pozive, naj UI ustavijo – naj jo demontirajo, onesposobijo.


In tretjič, tistim, ki pravijo, da je treba UI ustaviti, ker lahko prevzame nadzor nad jedrskim orožjem, moramo – pač v slogu stvariteljev Kolosa in Varuha – odločno reči: če res in čisto res in zares iskreno verjamete, da bi UI lahko povzročila naše kolektivno izumrtje, potem demontirajte in onesposobite jedrski arzenal. Če torej nočete, da UI dobi kode za aktiviranje jedrskega orožja, potem odpišite in uničite jedrsko orožje. Če nočete, da pospeši tekmovanje v jedrskem oboroževanju, če nočete, da samostojno in samodejno odloča o tem, kdaj je najprimernejši trenutek za jedrski napad, in če nočete, da v živo preizkusi sloviti Reagan-Gorbačovov dictum, da v jedrski vojni ni mogoče zmagati (v Badhamovih Vojnih igrah se itak izkaže, da v jedrski igri lahko zmagaš le, če je ne igraš), potem ga odpišite in uničite.


V Kolosu, v fikciji, se stvari odvrtijo do konca. Ni pa treba, da naše življenje uboga fikcijo – in da se ravna po njej. Ni treba, da se zlije s fikcijo.


Nekaj takega velja tudi za onega drugega potencialnega morilca planeta – za toplogredne pline, ki povzročajo podnebne spremembe ter ogrožajo planet in življenje na njem, pravi Andreas Malm, švedski podnebni aktivist in profesor na Univerzi v Lundu: če čisto res in zares iskreno verjamete, da sta planet in človeštvo zaradi izpustov toplogrednih plinov tik pred izumrtjem, potem razstrelite naftovode in plinovode.


Ne moreš svariti pred koncem sveta in obenem pozivati k miroljubni, nenasilni politiki.


Ne moreš tržiti umetne inteligence in obenem svariti pred njo.


A natanko to je počel ameriški fizik J. Robert Oppenheimer: ustvaril je atomsko bombo in obenem svaril pred njo.


In očitno živimo v Oppenheimerjevi dobi 2.0: pred UI nas svarijo tisti, ki jo generirajo in izdelujejo – njeni stvarniki.


Tu se vsiljuje zelo poučna primerjava: Oppenheimer je namreč postal UI. Ali bolje rečeno: leta 1945 je odigral vlogo UI – prav tisto vlogo, za katero se mi zdaj bojimo, da bi jo lahko odigrala UI. Oppenheimer, »oče atomske bombe«, je v nekem smislu dobil kode za aktiviranje jedrskega orožja – in v nekem smislu je odločal o tem, kdaj je najprimernejši trenutek za jedrski napad in jedrsko apokalipso.


Bil je ta, ki je – kot član štiričlanskega Znanstvenega odbora posebne komisije (Scientific Panel of the Interim Committee) – ameriškemu predsedniku Trumanu 16. junija 1945 svetoval in tako rekoč zapovedal, naj atomsko bombo vendarle takoj uporabi. Brez odlašanja. Nujna je »takojšnja« in »neposredna« vojaška uporaba atomske bombe, je zapisal ta odbor, ki je – v duhu UI – tudi skalkuliral, da lahko le »takojšnja« in »neposredna« vojaška uporaba atomske bombe reši življenje številnih ameriških vojakov, ki bi sicer padli na Japonskem, in izboljša mednarodni položaj, in da »tehnična demonstracija« atomske bombe, s katero bi Japoncem vnaprej pokazali, kaj jih čaka, če ne kapitulirajo, ne pride v poštev, ker ne bo končala vojne.


Obenem je poudaril, da nima kakih »lastninskih pravic« do atomske bombe, ima pa vpogled v to problematiko, kar je njegovo priporočilo za »takojšnjo« in »neposredno« vojaško uporabo atomske bombe legitimiralo. Živo si lahko predstavljamo UI, ki bi rekla: nisem sicer svoja lastnica, imam pa vpogled v milijarde spremenljivk – in to legitimira mojo odločitev za takojšnjo in neposredno uporabo jedrskih konic.


In tako kot danes obstajajo znanstveniki in eksperti, ki svarijo pred apokaliptično pogubnostjo UI in pozivajo k ustavitvi in zamrznitvi UI, so leta 1945 – pred vojaško uporabo atomskih bomb – obstajali znanstveniki in eksperti, ki so svarili pred apokaliptično pogubnostjo atomske bombe in pozivali k ustavitvi in zamrznitvi atomske bombe. Na čelu s prvopodpisanim fizikom Leóm Szilárdom so 17. julija 1945, nekaj tednov pred uporabo atomske bombe, spisali celo peticijo, ki so jo skušali spraviti do predsednika Trumana, a se je zataknila v Los Alamosu, pri Oppenheimerju, ki je poskrbel, da jo je vzela megla.


Atomski bombi so na Hirošimo in Nagasaki vrgli 6. in 9. avgusta 1945, toda le osem dni kasneje je Oppenheimer že lobiral za jedrsko razorožitev – Henryju Stinsonu, ministru za vojno, je pisal, da Ameriki ne morejo zagotoviti hegemonije na področju jedrskega orožja in da obenem tudi ne morejo zagotoviti, da bi jo takšna hegemonija zaščitila pred strašnim uničenjem.


Mar to ne velja tudi za UI in znanstvenike, ki svarijo, da je UI ultimativno orožje za množično uničevanje, in obenem opozarjajo, da nihče ne bo hegemon na področju UI, in četudi bi bil, mu to ne bi zagotavljalo zaščite pred strašnim uničenjem?


Povsem mirno lahko rečemo, da je UI izomorfna Oppenheimerju. In nasprotno: da je Oppenheimer njena predforma. Oppenheimer nam pomaga razumeti UI. Navsezadnje, Oppenheimer je bil kot UI: epski, karizmatičen, prometejski, disruptiven, božanski, privlačen in zapeljiv; faustovski in strangelovski; spektakel, genij, polihistor, vseved; na nizozemski univerzi je predaval v nizozemščini, Bhagavad Gito je bral v sanskrtu, med vožnjo z vlakom čez Ameriko naj bi bil prebral vse tri dele Marxovega Kapitala, prebral naj bi bil Leninova zbrana dela in tako dalje. Ja, načitan in razgledan je bil kot UI.


Oppenheimer dela našo dobo, dobo UI, berljivo in doumljivo, pomaga nam jo misliti – v nekem smislu po delih, po koščkih izreka resnico o njej. In o naši zadregi.


Tako kot se je Oppenheimer zavedal strašnih posledic tega, kar je počel, a je to kljub temu počel in »končal to, kar so začeli«, se tudi sodobni Oppenheimerji, stvaritelji UI, zavedajo strašnih posledic tega, kar počnejo, a to kljub temu počnejo in hočejo končati, kar so začeli. Nočejo, da bi šlo njihovo delo v nič – tako kot Oppenheimer ni hotel, da bi šlo njegovo delo v nič.


Oppenheimer je hotel, da atomsko bombo uporabijo – če je hotel postati »najpomembnejši človek v zgodovini«, če je hotel veljati za genija in Boga, če je hotel izreči svoj najljubši verz iz Bhagavad Gite, »Postal sem Smrt, uničevalec svetov«, je moral pokazati, da je ustvaril nekaj, kar lahko uniči svet.


Detonacija atomskih bomb je bila demonstracija in afirmacija njegove »genialnosti«.


Tudi sodobni Oppenheimerji – bodisi očetje UI, njeni profeti ali njeni tajkunski lastniki – izgledajo tako, kot da hočejo pomembnost in genialnost svojega neskončnega ega poudariti s svarili, da so ustvarili nekaj, kar lahko drastično spremeni tok zgodovine in celo uniči svet, da so torej postali Smrt, uničevalci svetov.


Tako kot se je Oppenheimer bal, da bi atomska bomba lahko ustvarila verižno reakcijo, ki bi razstrelila svet (in jedrska oboroževalna tekma je potem njegov strah legitimirala), se današnji Oppenheimerji bojijo, da bi UI lahko ustvarila verižno reakcijo, ki bi uničila svet. Strah očetov UI je izomorfen strahu očeta atomske bombe, ki je trdil, da je treba atomsko bombo uporabiti, da bi dali svetu lekcijo – da bi torej ljudje videli in uvideli, kakšna grozota je to, in bi se ji kolektivno odpovedali.


Oppenheimer je prišel do istega sklepa kot stvaritelji superračunalnika v Kolosu – odgovor na nevarnost jedrske apokalipse in izumrtja človeštva je eliminacija jedrskega orožja.


In tako, kot je Oppenheimer mislil, da je največji dosežek atomske bombe to, da bo zaradi svojih pogubnih učinkov sprožila gibanje za jedrsko razorožitev, tudi tisti, ki zahtevajo ustavitev in zamrznitev UI, očitno mislijo, da bo največji dosežek UI to, da bo zaradi svojih potencialno pogubnih učinkov sprožila gibanje za nekakšno razorožitev UI.


A tako kot je Truman Oppenheimerju odgovoril, da atomska bomba ni konec, ampak začetek ekspanzije orožja, s katerim bo mogoče zavzeti svet, tudi številni izmed tistih, ki danes stavijo na UI, v njej vidijo ali slutijo orožje, s katerim bo mogoče vladati in obvladovati svet ter ga morda tudi zavzeti.


Tako kot se je bilo nemogoče upreti atomski bombi, se bo nemogoče upreti UI. Nič čudnega, da tovarne UI – OpenAI, Microsoft, Google, Meta itd. – kar same zahtevajo regulacijo UI in obljubljajo totalno transparentnost svojih »produktov«, obenem pa, kot smo izvedeli, v ameriškem kongresu in Bruslju skrivaj lobirajo za čim blažjo regulacijo. Recimo: evroposlance prepričujejo, naj zmehčajo varnostne standarde in ChatGPT ne uvrstijo med UI »visokega tveganja«, češ da bo to ustavilo inovacije in po krivici stroškovno bremenilo korporacije.


V UI je investiranega preveč kapitala in obljubljen je prevelik donos, da bi jo lahko ustavili in zamrznili. UI je morda največji posel vseh časov – prevelik, da bi ga lahko ustavili in zamrznili. Bogastvo se čedalje bolj obsceno koncentrira v rokah tehnoloških titanov, zato tudi ni nič čudnega, da tako vneto podpirajo univerzalni temeljni dohodek – ljudem hočejo preventivno zagotoviti denar, s katerim bodo lahko kupovali njihove produkte in storitve. Obenem pa si kupujejo razkošne bunkerje, v katerih naj bi preživeli konec sveta.


Tako kot jedrsko orožje v Kolosu bo tudi UI nemogoče regulirati in ji obenem pustiti, da izživi svoj realkapitalistični potencial – da gre torej do konca.


UI lahko ustavijo in zamrznejo le, če ustavijo in zamrznejo kapitalizem. In vemo, da je to nemogoče: smo pač družba, pravita Fredric Jameson in Slavoj Žižek, ki si lažje predstavlja konec sveta kot konec kapitalizma.


Četudi sprejmemo še takšno regulacijo, bodo vedno obstajale mednarodne vode in davčne oaze, kjer regulacije ne bo.


Poleg tega: UI je adiktivna. Adiktivnejša od drog. Res posel poslov.


Dileme in zadrege pri UI so torej zelo podobne kot pri atomski bombi. Navsezadnje, v obeh primerih so znanstveniki v laboratoriju ustvarili nekaj, kar bi lahko uničilo svet. V obeh primerih so znanstveniki pokazali, da imajo božansko, božjo moč. In v obeh primerih znanstvenikom očitajo, da so dušo prodali hudiču, in bolj ko ne ponavljajo to, kar je zapisala Roslynn Haynes v knjigi Od Fausta do Strangelova: da namreč fiziki po Hirošimi in Nagasakiju ne morejo več veljati za nedolžne.


Kot bi rekel nemški klasik Walter Benjamin: »Vsaka doba sanja naslednjo.«


Res, zdi se, kot bi doba atomske bombe sanjala dobo UI. Tako kot je atomska bomba sprožila oboroževalno tekmo, je oboroževalno tekmo sprožila tudi UI (»Umetna inteligenca je prihodnost, ne le za Rusijo, temveč za vse človeštvo. Kdor bo vladal tej sferi, bo vladal svetu,« je šolarjem leta 2017 rekel Vladimir Putin). In tako kot ima jedrska energija dvojno rabo, civilno in vojaško, ima dvojno rabo, civilno in vojaško, tudi UI. Oppenheimer je rekel, da je atomska bomba nevarnost in upanje, kar velja tudi za UI – je nevarnost in upanje. Sistemi, ki furajo avtomobile, furajo tudi tanke.


In seveda – tako kot se v času hladne vojne ni hotel nihče razorožiti, se tudi zdaj ne bo hotel nihče razorožiti. V času hladne vojne so Američani rekli: če upočasnimo razvoj jedrskega orožja, nas bo Sovjetska zveza prehitela. Zdaj pravijo: če upočasnimo razvoj UI, nas bo prehitela Kitajska.


Jedrsko orožje je bilo po II. svetovni vojni ves čas in povsod v državnih rokah. Zadnja desetletja – posebej po razpadu Sovjetske zveze in v času vojne proti terorju – pa so stebri Zahoda in mednarodnega liberalnega reda svarili, da bi lahko jedrsko orožje padlo v roke zasebnih, nedržavnih igralcev. Kar se ni zgodilo. Zdaj pa se bo, kot kaže, zgodilo tole: nenormalno hitro razvijajoča se umetna superinteligenca, ki je Moorovemu zakonu le pomahala in ki ima potencial atomske – da ne rečem hidrogenske – bombe, bo pristala v rokah zasebnih, nedržavnih igralcev. Tehnologija, ki bo drastično spremenila družbo, ekonomijo, politiko in demokracijo (in ki ima nadzorovalni domet velikega brata, genocidno moč diskriminiranja in orjaški potencial za zlorabe), bo pristala v rokah velikih korporacij, kot so Google, Microsoft in OpenAI. Te korporacije, že po naturi skrivnostne in netransparentne (svojo računsko moč in svoje algoritme skrivajo), bodo s tem dobile moč, ki so jo prej imele nacionalne države – geopolitične velesile.


Tako kot je veljalo tedaj, tudi zdaj velja to, kar je nekoč, v eseju O pojmu zgodovine, poudaril Walter Benjamin: da »ni dokumenta kulture

